Document ID: /roh_data/filtered/fineweb-2-filterrobots_roh.jsonl.gz/62684

Il parlament a Berna vul che la Svizra haja dapli barat cun la China e coordineschia meglier sia preschientscha. Il Cussegl naziunal ed il Cussegl dals chantuns han approvà ina moziun al Cussegl federal. Cunter eran la PPS e la PLD. D'installar in ministeri d'infurmaziun per la China na saja betg necessari, ha manegià Roger Köppel da la Partida populara. La maioritad era dentant da l'avis ch'i haja num augmentar la savida che pertutgia spezialmain la China e da rinforzar las cumpetenzas correspundentas en Svizra.
Fin uss è la strategia dal Cussegl federal envers la China vegnida coordinada d'ina gruppa da lavur da differents departaments federals. Il parlament vul uss dentant ir in pass vinavant e far in gremi pli uffizial.
Tenor il minister per l'exteriur Ignazio Cassis saja in augment da las activitads da la Svizra part da la discussiun e da l'implementaziun da la strategia. El ha dentant proponì, en il num dal Cussegl federal, da refusar la moziun. In gremi uffizial fetschia pli plaun la chaussa. El prefereschia ina moda da proceder pli flexibla.